РЕШЕНИЕ ЗА ИЗПЪЛНЕНИЕ НА КОМИСИЯТА
от 7 декември 2012 година
за определяне на референтна лаборатория на ЕС за болестта шап и за отмяна на Решение 2006/393/ЕО
(нотифицирано под номер C(2012) 8901)
(текст от значение за ЕИП)
(2012/767/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/85/ЕО на Съвета от 29 септември 2003 г. относно мерки на Общността за борба с болестта шап и за отмяна на Директива 85/511/ЕИО и решения 89/531/ЕИО и 91/665/ЕИО, и за изменение на Директива 92/46/ЕИО (1), и по-специално член 69, параграф 1 от нея,
като има предвид, че:
(1)
С Директива 2003/85/ЕО се определят минималните мерки за борба, които да се прилагат в случай на възникване на огнище на болестта шап, и някои превантивни мерки, насочени към повишаване на познанията и готовността на компетентните органи и на фермерите за посрещане на тази болест.
(2)
В Директива 2003/85/ЕО се предвижда, inter alia, да се определи референтна лаборатория на ЕС за болестта шап, която да изпълнява функциите и задълженията, посочени в приложение XVI към директивата.
(3)
В тясно сътрудничество с държавите членки Комисията проведе процедура за подбор на такава референтна лаборатория на ЕС, отговаряща на критериите за техническа и научна компетентност и експертно ниво на персонала.
(4)
След приключилата процедура за подбор одобрената лаборатория - Institute for Animal Health, Pirbright Laboratory (Институт за здравето на животните, лаборатория Pirbright), финансирана от Съвета за биотехнологични и биологични изследвания (BBSRC) - беше определена с Решение 2006/393/ЕО на Комисията (2) за референтна лаборатория на ЕС за болестта шап за срок от пет години, който започна да тече на 7 юни 2006 г.
(5)
В Директива 2003/85/ЕО също така се предвижда, че Комисията следва да извършва преглед по отношение на определянето на референтната лаборатория на ЕС за болестта шап с оглед на нейното съответствие с функциите и задълженията на тази лаборатория, определени в приложение ХVI.
(6)
Заключението на проведената от Комисията оценка, завършена през април 2011 г., беше, че Institute for Animal Health, Pirbright Laboratory успешно изпълнява всички функции и задължения на референтна лаборатория на ЕС за болестта шап, установени в приложение XVI към Директива 2003/85/ЕО, и задълженията, предвидени в член 32, параграфи 2 и 4 от Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (3).
(7)
Поради това определянето на тази лаборатория за референтна лаборатория на ЕС за болестта шап следва да бъде удължено за неопределен срок.
(8)
Освен това Обединеното кралство уведоми официално Комисията, че Institute for Animal Health, Pirbright Laboratory понастоящем се нарича Pirbright Institute.
(9)
За да се избегне прекъсване на дейността на референтната лаборатория на ЕС за болестта шап, е целесъобразно мерките, предвидени в настоящото решение, да се прилагат с обратна сила, считано от 7 юни 2011 г.
(10)
За по-голяма яснота и последователност на законодателството на Съюза Решение 2006/393/ЕО следва да бъде отменено и заменено с настоящото решение.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. За референтна лаборатория на ЕС за болестта шап се определя Pirbright Institute към Съвета за биотехнологични и биологични изследвания (BBSRC) в Обединеното кралство.
2. Правилата, определящи функциите и задълженията на референтната лаборатория на ЕС, посочена в параграф 1, са установени в приложение XVI към Директива 2003/85/ЕО.
Член 2
Решение 2006/393/ЕО се отменя.
Позоваванията на отмененото решение се считат за позовавания на настоящото решение.
Член 3
Настоящото решение се прилага от 7 юни 2011 г.
Член 4
Адресати на настоящото решение са държавите членки.
Съставено в Брюксел на 7 декември 2012 година.